བློ་སེང་སྲིད་སྐྱོང་སྐབས་སུ་བོད་ཀྱི་གྲོས་ཚོགས་ནང་དོན་མེད་ཀྱི་གླེང་ཉོག་ཆེན་པོ་ཞིག་བྱུང་མྱོང་ཞིང་།དེ་ནི་བོད་མིའི་སྒྲིག་འཛུགས་ཀྱི་དཔལ་འབྱོར་དང་།ཤེས་ཡོན།ཆབ་སྲིད།ཕྱི་འབྲེལ།ནང་སྲིད་སོགས་མདོར་ན་འཛིན་སྐྱོང་དང་ཁྲིམས་སྒྲིག་གང་ལ་ཡང་འབྲེལ་བ་མེད་པའི་ཉོག་གླེང་ཞིག་ཡིན།ཉོག་གླེང་དེ་ནི་སྤྱི་འཐུས་ཚོགས་གཙོ་སྤེན་པ་ཚེ་རིང་མི་གསོད་ལག་མར་ཡིན་མིན་གྱི་ཉོག་གླེང་དེ་རེད།ཉོག་གླེང་འདི་ཐོག་མར་འབྱུང་སྟངས་ཀྱང་དབང་ཆའི་འཐབ་རྩོད་ལ་འབྲེལ་བ་ཡོད་དེ།སློབ་དཔོན་ཟམ་གདོང་རིན་པོ་ཆེ་བཀའ་ཁྲི་ཡིན་སྐབས་སྤེན་པ་ཚེ་རིང་མཆོག་བཀའ་བློན་དུ་དམིགས་འཛུགས་བྱས་པར།མི་ངན་སྐོར་ཞིག་ལ་སྤེན་པ་ཚེ་རིང་ལ་སྐྱོན་འདོགས་གཞན་མ་རྙེད་པར།དེའི་སྔོན་དུ་གླེང་སློང་ཙམ་ཡང་མེད་པ་ཞིག་བསམ་བཞིན་དུ་གཟུགས་མེད་གྲུབ་བཟོ་བྱས་པ་ཡིན།དེ་ནས་བཟུང་སྟེ་ལོ་ངོ་འདི་སྙེད་ཀྱི་རིང་གྲག་འགུལ་ཙམ་ཡང་མེད་བཞིན་དུ་སྐབས་བཅོ་ལྔ་བའི་བཀའ་སྤྱིའི་འོས་བསྡུ་ལ་ཉེ་བར་བཅར་ཡོང་བ་ན།སླར་ཡང་ཉོག་གླེང་དེ་ཁྲིམས་ཀྱི་འགན་ཁུར་མི་དགོས་པའི་གྲོས་ཚོགས་སུ་གླེང་དེ་སྤེན་པ་ཚེ་རིང་གི་མཚན་སྙན་གཅོག་ཐབས་བྱས་ཡོད།དོན་དག་འདི་བློ་སེང་གིས་ཤེས་སམ།ངས་བལྟས་ན་གསལ་ཐག་ཆོད་པ་ཤེས་པ་མ་ཟད་བློ་སེང་གཙོ་བོར་བྱས་པའི་མི་དེ་དག་གིས་བསམ་བཞིན་དུ་བསྒྲིགས་པའི་གཡོ་བྱུས་ཤིག་ཡིན།གྲོས་ཚོགས་ནང་གྲོས་ཚོགས་ཀྱི་ཚོགས་གཙོ་ཞིག་ལ་མི་བསད་ཀྱི་ཉག་ཉེས་བཙུག་པ་ནི་ཚོགས་གཙོའི་ངོ་ཚ་ཞིག་རེད།དེ་ལས་ཀྱང་གྲོས་ཚོགས་ཚོགས་བཞིན་དུ་ཚོགས་གཙོ་བྲོས་འགྲོ་བ་ནི་དེ་ལས་ཀྱང་ངོ་ཚ་ཞིག་རེད།མ་གཞི་ཁོང་གྲོས་ཚོགས་སྒོ་རྒྱག་ཡ་ལ་འཛིམ་ཟོན་གཏན་ནས་མེད་པ་ཡིན་དུས་ངོ་ཚ་ཡ་ཡང་མེད་པ་ཆགས་ཟིན་པ་འདྲ།ལོ་རྒྱུས་ཐོག་གྲོས་ཚོགས་སྒོ་ཐེངས་གཉིས་རྒྱབ་ཡོད་པ་ནི་ཁོང་དང་དམ་ཟབ་འབྲེལ་བ་ཡོད་པ་ཞིག་ཡིན་པས་ཁོང་གི་མཛད་རྗེས་རེད་ལབ་ན་ཡང་འགྲིག།གྲོས་ཚོགས་ནང་གི་ལས་རིམ་བཀོད་སྒྲིག་བྱེད་ལུགས་དང་དབང་ཆ་ཡོད་ཚད་ཚོགས་གཙོ་ལ་ཡོད་པས་འདིའི་ནང་ནག་ཉེས་བྱུང་ན་འགན་གྲོས་ཚོགས་དང་ཚོགས་གཙོ་ལ་ཡོད་པ་ལས་བཀའ་ཤག་ལ་འགན་མེད།དེ་ནི་བཙན་བྱོལ་བོད་མིའི་བཅའ་ཁྲིམས་ཀྱིས་ཁ་གྲགས་པ་ཞིག་རེད།ཡིན་ན་ཡང་བཀའ་ཤག་འདིའི་འགན་ཁུར་ཆེན་པོ་བླང་ནས་ཚོགས་གཙོ་ཡང་བསྐྱར་གྲོས་ཚོགས་ནང་ལ་ཡར་ཡོང་ཐུབ་པ་བཟོས་ཡོད།མི་བསད་དོན་རྐྱེན་དེ་ཡང་ལོ་མང་སྔོན་ནས་གླེང་གཞི་ཞིག་ལས་ཁུངས་མེད་གློ་བུར་བྱུང་བ་ཞིག་གཏན་ནས་མ་རེད།དེ་ཡང་མི་གཅིག་གིས་བཤད་པ་ཙམ་མ་རེད།བཀའ་ཟུར་འཇུ་ཆེན་གྱིས་ལོ་རྒྱུས་ཀྱི་དེབ་ཐེར་ནང་བཀོད་ཡོད་ལ་དེ་སྔོན་ནས་སྤྱི་ཚོགས་ནང་མི་མང་པོས་གླེང་བཞིན་པ་ཞིག་རེད།མ་ཟད་ཀ་སྟག་བསད་ཡོད་མེད་ངའི་བཤད་མི་ཐུབ་མོད།ཀ་སྟག་གི་གཟའ་ཚང་གཉིས་ཀྱི་བར་ལ་ཚོགས་གཙོ་ལགས་འཛུལ་ནས་མི་རྒན་ནད་པ་ཞིག་ཉལ་ཁྲིའི་སྟེང་ཉལ་སྡོད་མཁན་དེ་སྲོག་རླུང་འཕར་བཅུག་ཡོད་པ་གསལ་པོ་རེད།མ་ཟད་དེའི་རྗེས་ནས་རྒྱུ་དངོས་ཡོད་ཚད་ཁོ་ཡིས་བདག་བཟུང་བྱས་ནས་མཐར་ཀ་སྟག་གི་གཟའ་ཟླ་ཡང་གཡུག་ནས་ཁྱིམ་གྱི་གཡོག་མོ་ཁྲིད་ནས་བྲོས་སོང་བ་ནི་ཡོངས་གྲགས་རེད།དེས་ན་མི་འདིའི་ཀུན་སྤྱོད་ཀྱི་ཆ་ནས་གང་འདྲ་ཞིག་ཡིན་མིན་གསལ་སྟོན་བྱས་ཡོད་པ་རེད།